Moje Đakovo

Smotra svatovskih zaprega „Konji bili”
2026-06-04 10:00 - 23:30 (Europe/Zagreb) | Široko Polje, Široko Polje, Široko Polje, Hrvatska, 314000, Croatia (Local Name: Hrvatska)
Ljubitelji tradicije, konja i slavonskih običaja – ne propustite jedinstvenu smotru svatovskih zaprega „Konji bili” koja će se održati 4. lipnja 2026. na hipodromu KK „Ravnica” u Širokom Polju!
Očekuje vas bogat program ispunjen tradicijom, ljepotom konja i pravim slavonskim duhom. Sudionike i posjetitelje očekuju povorka kroz selo, obilazak postaje, izbor najljepše svatovske zaprege te izbor najljepšeg jahača i jahačice. Uz sportsko-natjecateljski dio smotre i večeru za sve sudionike uz tamburaše, dobra atmosfera je zajamčena!
Okupljanje sudionika počinje u 10:00 sati
Početak programa u 12:00 sati
Vidimo se u Širokom Polju – tamo gdje tradicija i ljubav prema konjima žive punim srcem!

Svetkovina Tijela i Krvi Kristove u đakovačkoj katedrali
2026-06-04 | Katedrala svetog Petra u Đakovu, Katedrala sv. Petar, Đakovo, Hrvatska, 31400, Croatia (Local Name: Hrvatska)
Središnje misno slavlje svetkovine Tijela i Krvi Kristove u đakovačkoj katedrali u četvrtak, 4. lipnja u 18:30 predvodit će đakovačko-osječki pomoćni biskup Ivan Ćurić. Poslije mise predviđena je svečana procesija Trgom Josipa Jurja Strossmayera.
Ostala misna slavlja u katedrali toga dana su po blagdanskom rasporedu u 7:30 i 9:00 sati.

Foto: Moje Đakovo

Marija Jurić: Važnost psihosomatike za očuvanje (mentalnog) zdravlja
2026-06-01 19:00 - 20:00 | Gradska knjižnica i čitaonica Đakovo (privremeni prostor), Ul. bana Josipa Jelačića 30, Đakovo, Hrvatska, 31400, Croatia (Local Name: Hrvatska)
U brzom načinu života sve više svjedočimo povezanosti mentalnog i fizičkog zdravlja. Predavanje ima za cilj podići svijest o važnosti psihosomatskih uzroka različitih mentalnih i fizičkih stanja, s naglaskom na emocije, stres, potisnute emocije i svakodnevne pritiske koji utječu na mentalno zdravlje. Sudionici će moći bolje razumjeti i prepoznati signale koje nam tijelo šalje te uvidjeti kako emocionalna ravnoteža doprinosi prevenciji različitih tegoba. Poseban naglasak stavlja se na brigu o sebi, postavljanje granica, prepoznavanje ograničavajućih uvjerenja i naučenih obrazaca koji nas udaljavaju od unutarnjeg mira.
Predavanje otvara prostor za novo promišljanje o vlastitoj odgovornosti prema sebi, važnosti promjene i spremnosti na osobni rast kao ključnim koracima prema kvalitetnijem i ispunjenijem životu. Teme predavanja uključuju razumijevanje poruka tijela kao prilike za ponovno uspostavljanje ravnoteže, razvoj zdravih mehanizama suočavanja sa stresom te usklađivanje uma i tijela. Namijenjeno je svima koji žele bolje razumjeti sebe, unaprijediti kvalitetu života i steći korisne alate za očuvanje zdravlja.
Marija Jurić diplomirala je psihologiju na Sveučilištu u Zadru. Ima višegodišnje iskustvo rada u osnovnim i srednjim školama te radi kao stručna suradnica – psihologinja u osnovnim školama u Strizivojni i Drenju. Deset godina bila je članica tima za psihološke krizne intervencije pri MZOM-u. Aktivna je članica udruge Klikeraj, gdje djeluje kao edukatorica i autorica programa Sidro za razvoj emocionalnih kompetencija i socijalnih vještina darovite djece. Kontinuirano se usavršava, sudjeluje na stručnim skupovima i konferencijama te vodi predavanja i radionice. Edukantica je bihevioralno-kognitivnih terapija, praktičar terapije igrom i mindfulnessa za djecu i mlade. Posljednje dvije godine dodatno se educira u području psihosomatike. Certificirani je internacionalni coach i coach psihosomatike pri ICI Berlin, a stečena znanja primjenjuje kroz obrt Maritanova za savjetovanje, edukacije i coaching.

Radionica disanja: Detox prije japanki
2026-05-31 17:00 - 19:00 | Healthy Fit, Fitness centar - Healthy fit, Đakovo, Hrvatska, 31400, Croatia (Local Name: Hrvatska)
Prije mora, godišnjeg odmora, roštilja i ljetnog kaosa — vrijeme je za mali reset.
Ne zbog izgleda.
Nego zbog mira u glavi, lakšeg disanja i osjećaja da si ponovno svoj.
Kroz vođeni breathwork sudionici će:

otpustiti stres i napetost
napuniti baterije
pročistiti glavu od mentalnog kaosa
podsjetiti tijelo kako je osjećati se lagano i živo

Radionica je namijenjena svima koji žele lakše i opuštenije ući u ljeto i godišnji odmor.
Ne treba velika priprema za godišnji.
Ponekad je dovoljan samo jedan dobar udah i jedan dugačak, opuštajući izdah.
Radionica će se održati u prostoru Healthy Fit, 31. svibnja 2026. godine s početkom u 17 sati.
Cijena sudjelovanja iznosi 30 eura.
Prijave su moguće putem inboxa, na broj 098 977 9640 ili putem e-mail adrese icatic@breathworkdetox.com.
Više informacija o voditeljici i samoj radionici možete pronaći ovdje.

Padel Zone - Dani otvorenih vrata
2026-05-31 | Padel Zone Đakovo, Makarska 29, Đakovo, Hrvatska, 31400, Croatia (Local Name: Hrvatska)
Ove nedjelje Padel dolazi u fokus u Đakovu kroz Dane otvorenih vrata koje organizira Padel Zone Đakovo. Događaj je namijenjen svima koji žele upoznati jedan od najbrže rastućih sportova na svijetu, a posebno roditeljima i djeci koji žele besplatno isprobati padel i saznati više o treninzima i Školi padela.
Trener Jakov predstavit će osnove padela, pokazati kako izgleda trening te upoznati polaznike i roditelje s načinom rada Škole padela. Posjetitelji će također imati priliku postaviti sva pitanja vezana uz sport, treninge i uključivanje u program.
Za sudjelovanje nije potrebno prethodno iskustvo, a reketi i loptice bit će osigurani za sve sudionike.
Događaj će se održati u Padel Zone Đakovo u nedjelju.
Broj mjesta je ograničen, stoga je potrebno rezervirati dolazak na vrijeme, a to možete napraviti na Instagram stranici Padel Zone.

Koncert - Svetinja (Thompson Tribute)
2026-05-30 19:00 - 21:00 | Trg Josipa Jurja Strossmayera, Strossmayerov trg, Đakovo, Hrvatska, 31400, Croatia (Local Name: Hrvatska)
U subotu, 30. svibnja, na Dan državnosti Republike Hrvatske, Đakovo postaje mjesto na kojem će se najveći Thompsonovi hitovi izvoditi UŽIVO, a izvodit će ih poznati Thompson Tribute Band – SVETINJA.
Tribute band SVETINJA nastao je 2024. godine, a svoj dosadašnji rad posvetio je izvođenju pjesama Marka Perkovića Thompsona s ciljem širenja životnih vrijednosti i poruka sadržanih u njegovim pjesmama.
Izvodeći svima poznate pjesme uz koje su odrasle generacije naših sugrađana, SVETINJA je održala na desetke zapaženih i nezaboravnih koncerata diljem Hrvatske, budeći snažne emocije i stvarajući poseban odnos s publikom.

30. kolo SuperSport Druge NL: HNK Đakovo Croatia - NK Lučko
2026-05-30 16:00 - 18:00 | HNK Đakovo Croatia, HNK Đakovo Croatia, Đakovo, Hrvatska, 31400, Croatia (Local Name: Hrvatska)
U subotu, 30. svibnja, na Pazarište stiže Lučko, u sklopu posljednjeg ovosezonskog kola SuperSport Druge NL. Posve je jasno da je pred Đakovo Croatijom najvažnijih devedeset minuta ove sezone.
Teško je uopće bilo zamisliti dramatičniji kraj prvenstva. Nema više prostora za pogreške, nema kalkulacija jer računica je jednostavna i jasna – samo pobjeda dolazi u obzir.
U đakovačkom klubu nitko ne skriva koliko je situacija ozbiljna. Igrači, treneri i uprava svjesni su da ih čeka utakmica koja može obilježiti njihove karijere i budućnost kluba. Cijela sezona, sa svim dobrim i lošim trenucima, sada je svedena na jedno subotnje poslijepodne na Pazarištu.
Kroz ovu sezonu Đakovo Croatia prošla je kroz mnogo toga. Bilo je utakmica u kojima je momčad pokazivala kvalitetu i karakter, bilo je trenutaka kada se činilo da će mirno izboriti ostanak, ali bilo je i teških poraza i razočaranja koji su ostavili trag.
Ipak, ono što ovu momčad drži na životu jest činjenica da nikada nije odustala. Bez obzira na tablicu, bez obzira na kritike i pritisak, svlačionica je ostala zajedno. A upravo zajedništvo sada mora biti najveće oružje.
Trener Labak i stručni stožer proteklih su dana radili na svakom detalju. Analiziralo se Lučko, pripremala taktika i pokušalo pronaći ono što može donijeti prevagu. No svi znaju da u ovakvim utakmicama taktika često vrijedi samo do prvog zvižduka. Nakon toga na teren izlaze srce, karakter i želja.
S druge strane stajat će momčad koja također zna što znači pritisak. Lučko u Đakovo ne dolazi turistički jer zagrebački sastav također traži svoj spas. Bit će to sudar dvije momčadi koje igraju za goli život, dvoboj u kojem neće nedostajati emocije, nervoze i velike borbe.
Svakako što može dodatno ohrabriti domaćine je gostujuća pobjeda protiv Lučkog u posljednjem kolu uoči zimske stanke. Sada se iste momčadi sastaju na Pazarištu i upravo domaći teren i podrška tribina mogu biti ono što će pogurati Đakovo Croatiju kada bude najpotrebnije. Svaki pljesak, svaki povik podrške i svaki trenutak kada tribine stanu iza svojih igrača može napraviti razliku.
Zato pozivamo sve navijače, simpatizere i sve ljude koji vole ovaj klub. Dođite zbog kluba. Dođite zbog grada. Dođite zbog svih onih generacija koje su nosile ovaj dres i ostavljale srce na terenu jer Đakovo Croatia nije samo nogometni klub. To je dio identiteta ovog grada, dio odrastanja mnogih i mjesto uz koje su vezane brojne uspomene.
Neka se od prve minute osjeti da je ovo utakmica u kojoj cijeli grad diše kao jedno.

Đakovo biciklira
2026-05-30 | Đakovo, Đakovo, Đakovo, Hrvatska, 31400, Croatia (Local Name: Hrvatska)
Zajednica športskih udruga grada Đakova u suradnji s Turističkom zajednicom grada Đakova i Gradom Đakovom treći puta zaredom organizira biciklijadu pod nazivom „Đakovo biciklira“.
Cilj ove aktivnosti je potaknuti sve naše građane, bez obzira na godine i kondiciju da zajednički prođu biciklom krug od 15 kilometara te nastave druženje uz ručak.
DATUM: 30.5.2026. – subota
START: Trg J. J. Strossmayera (ispred katedrale) u 10:30 sati
BICIKLISTIČKA RUTA – Trg J. J. Strossmayera – Jezero Jošava – Gradski bazen Đakovo
DULJINA RUTE: cca 15 km
CILJ: Gradski bazen Đakovo
Za prvih 250 prijavljenih sudionika (do 19.5.) osiguran je startni paket (majica s logom, ruksak, voda), a sve sudionike nakon odrađene aktivnosti očekuje ručak.
Kotizacija: 0,0 eura
Prijava je obavezna putem ovog linka do 19.5. kako bi osigurali majicu odabrane veličine.
Djeca do 16. godine života, prema Zakonu o sigurnosti prometa na cestama, dužna su koristiti zaštitnu kacigu.
Foto: TZ Grada Đakova

Predstavljanje monografije dr. sc. Margarete Matijević: ĐAKOVO POSLIJE STROSSMAYERA
2026-05-29 19:00 - 20:00 | Muzej Đakovštine, Ulica Ante Starčevića 34, Đakovo, Hrvatska, 31400, Croatia (Local Name: Hrvatska)
U petak 29. svibnja s početkom u 19 sati održat će se u Muzeju Đakovštine Đakovo predstavljanje monografije dr. sc. Margarete Matijević: “ĐAKOVO POSLIJE STROSSMAYERA. Panoramski pregled đakovačkih listova Hrvatske pučke novine (1907.-1913.) i Djakovačke hrvatske pučke novine (1913.-1914.)“.
Knjigu će predstaviti:
– dr. sc. Margareta Matijević (Hrvatski institut za povijest)
– dr. sc. Stanko Andrić (Hrvatski institut za povijest – Podružnica za povijest Slavonije, Baranje i Srijema)
– dr. sc. Stjepan Matoković (Hrvatski institut za povijest)
Monografija je rezultat dugogodišnjeg predanog rada i istraživanja dr. sc. Margarete Matijević đakovačkih listova Hrvatske pučke novine (1907.-1913.) i Djakovačke hrvatske pučke novine (1913.-1914.), a koje su odraz života ljudi slavonskoga kraja u rasponu od gotovo jednoga desetljeća. O knjizi će nakon pozdravne riječi ravnateljice Muzeja Marine Božić govoriti dr. sc. Stanko Andrić s Hrvatskog instituta za povijest – Podružnica za povijest Slavonije, Srijema i Baranje, zatim recenzent dr. sc. Stjepan Matković s Hrvatskog instituta za povijest u Zagrebu i autorica dr. sc. Margareta Matijević s Hrvatskog instituta za povijest u Zagrebu. Monografija donosi nove spoznaje o dinamici života ljudi đakovačkoga kraja te otvara mogućnosti i za daljnja istraživanja. Izdavanje knjige novčano je pomoglo i Ministarstvo znanosti, obrazovanja i mladih Republike Hrvatske.

Enis Bešlagić u Đakovu s autorskom predstavom „Da sam ja neko“
2026-05-27 20:00 - 21:00 | Centar za kulturu Đakovo, Centar za kulturu Đakovo, Đakovo, Hrvatska, 314000, Croatia (Local Name: Hrvatska)
Enis Bešlagić ponovno u Đakovu s autorskom predstavom „Da sam ja neko“
Enis Bešlagić ponovno u Đakovo donosi svoju autorsku predstavu „Da sam ja neko“ – priču u kojoj se smijeh i emocija neprestano isprepliću, a životne situacije postaju ogledalo u kojem će se svatko prepoznati.
Srijeda 27.5.2026. u 20 sati

Predstavljanje slikovnice "Marko u Kopačkom ritu"
2026-05-27 14:00 - 15:00 | Gradska knjižnica i čitaonica Đakovo (privremeni prostor), Ul. bana Josipa Jelačića 30, Đakovo, Hrvatska, 31400, Croatia (Local Name: Hrvatska)
Galeb Marko, simpatični i znatiželjni galeb klaukavac, vodi djecu po našim nacionalnim parkovima i parkovima prirode te ih upoznaje s njihovim stanarima.
Do sada je posjetio četrnaest parkova – nacionalne parkove Krka, Mljet, Paklenica, Sjeverni Velebit, Brijuni, Risnjak i Plitvička jezera i parkove prirode Telašćica, Vransko jezero, Biokovo, Lastovsko otočje, Učka, Lonjsko polje i Kopački rit.
Cilj serijala Pustolovine galeba Marka po parkovima Hrvatske je djeci približiti prirodu i njene najvrijednije dijelove – nacionalne parkove i parkove prirode. Priče su i svojevrsna pozivnica za naše parkove.
MARKO U KOPAČKOM RITU
Galeb Marko voli istraživati pa znatiželjno posjećuje hrvatske nacionalne parkove i parkove prirode. Park prirode Kopački rit posjetio je u društvu Tene, mlade ženke orla štekavca. Preletjeli su zajedno cijeli park, uživali u pogledu na jezera, ribnjake i kanale, pašnjake i livade te guste šume tog divnog močvarnog područja. Saznao je Marko koliko je to poplavno područje bogato živim svijetom, upoznao njegove zanimljive stanare, bučnog jelena Arpada, barsku kornjaču Zlatku, štuku Zitu i mnoge druge.
Marko u Kopačkom ritu zanimljiva je, zabavna i poučna priča iz Kopačkog rita nakon koje će djeca poželjeti posjetiti ovaj divni park prirode.

Predstavljanje knjige "U srcu divljine" (Bruno Šimleša)
2026-05-26 19:00 - 20:00 | Gradska knjižnica i čitaonica Đakovo (privremeni prostor), Ul. bana Josipa Jelačića 30, Đakovo, Hrvatska, 31400, Croatia (Local Name: Hrvatska)
Knjiga U srcu divljine autora Brune Šimleše inspirativan je putopis koji prati njegovu nevjerojatnu avanturu hodanja Pacific Crest Trailom, od Meksika do Kanade, kroz 4482 kilometra divljine, izazova i osobnog rasta.
Ova knjiga o putovanju, izdržljivosti i pomicanju granica donosi motivaciju, avanturu i duboku životnu inspiraciju za ljubitelje putopisa, prirode i čitatelje koji traže priču o hrabrosti i ostvarenju snova.
Najveći izazov predstavljali su ekstremni vremenski uvjeti, odvojenost od obitelji, kao i susreti s divljim životinjama, ponajprije medvjedima i čegrtušama. Iako i u knjizi Bruno piše da mu divlji ljudi zadaju više problema od divljih životinja.
Staza vodi kroz pustinju južne Kalifornije pa preko ogromnih masiva Sierra Nevade gdje se penješ i preko 4000 metara. Slijede požarom opustošeni predjeli sjeverne Kalifronije i Oregona da bi završila u predivnoj i zahtjevnoj državi Washington, prepunoj iznenađenja. Započeo je s danima od 30-35 km hodanja, a završio s 50 km u danu.
No nije ovo priča o brojevima. Već o snovima. Koji ne vole biti na čekanju. I koji god da su vaši snovi, nadamo se da će vas knjiga inspirirati da krenete prema njima. Korak po korak. Dan po dan. San po san. Jer snovi postoje da bi se živjeli!

Godišnji skup Hrvatskog etnološkog društva: „Prakse, politike i transformacije baštine“
2026-05-24 - 2026-05-26 | Đakovo, Đakovo, Đakovo, Hrvatska, 31400, Croatia (Local Name: Hrvatska)
Đakovo će od 24. do 26. svibnja 2026. godine biti domaćin Godišnjeg skupa Hrvatskog etnološkog društva pod nazivom „Prakse, politike i transformacije baštine“, koji će okupiti brojne etnologe, kulturne antropologe, muzealce, istraživače i stručnjake iz područja kulturne baštine iz Hrvatske i inozemstva. Skup će se održavati u Kući susreta Đakovačko-osječko nadbiskupije, a tijekom tri dana sudionike očekuje bogat program predavanja, panela, rasprava i terenskih obilazaka.
Program skupa obuhvaća niz aktualnih tema vezanih uz očuvanje, interpretaciju i transformaciju materijalne i nematerijalne kulturne baštine, a posebna će se pažnja posvetiti ulozi tradicije u suvremenom društvu, kulturnim politikama, festivalima, muzejskim praksama te digitalizaciji baštine. Kroz više tematskih sesija predstavit će se istraživanja i primjeri dobre prakse.
Sudionici skupa imat će priliku upoznati i bogatu baštinu Đakovštine. Već prvoga dana organizirano je praćenje Proljetnog ophoda ljelja u Gorjanima, jednog od najpoznatijih običaja slavonske tradicijske kulture koji se nalazi na UNESCO-ovu Reprezentativnom popisu nematerijalne kulturne baštine čovječanstva. Uz stručni dio programa, predviđeno je i razgledavanje đakovačke katedrale sv. Petra te Muzej Đakovštine, čime će sudionici imati priliku pobliže upoznati kulturno-povijesnu baštinu grada domaćina.
Tijekom skupa održat će se i paneli o održivosti baštine, interpretacijskim centrima, ulozi muzeja u suvremenom društvu te izazovima očuvanja tradicijskih znanja i običaja u vremenu digitalnih transformacija. Posebno mjesto u programu zauzimaju teme vezane uz folklorne manifestacije, tradicijsko ruho, etnografske zbirke i identitet lokalnih zajednica.
Organizacijom ovoga značajnog znanstveno-stručnog skupa Đakovo još jednom potvrđuje svoju važnu ulogu u očuvanju i promicanju kulturne baštine Slavonije i Hrvatske te postaje mjesto susreta stručnjaka koji svojim radom pridonose razumijevanju i zaštiti tradicijske kulture.
Sva predavanja i paneli otvoreni su za javnost.

Dizajn plakata: Studio Kajba

Otvorenje izložbe fotografija „Gorjanske ljelje – 25 godina obnovljenog običaja”
2026-05-23 12:30 - 13:30 | Gorjani, Gorjani, Gorjani, Hrvatska, 31422, Croatia (Local Name: Hrvatska)
KUD „Gorjanac” Gorjani poziva vas na otvorenje izložbe fotografija „Gorjanske ljelje – 25 godina obnovljenog običaja”, koje će se održati 23. svibnja 2026. godine u 12:30 sati u KTC-u „Lucija Karalić” Gorjani.
Izložba, koju je pripremila Marija Ilakovac, donosi pregled četvrt stoljeća očuvanja i njegovanja jedinstvenog tradicijskog običaja Gorjanskih ljelja kroz fotografije koje svjedoče o bogatoj kulturnoj baštini i zajedništvu mjesta Gorjani.

Dan otvorenih vrata DVD-a Đakovo
2026-05-23 | Dvorana DVD-a Đakovo, Splitska 21, Đakovo, Hrvatska, 314000, Croatia (Local Name: Hrvatska)
Dobrovoljno vatrogasno društvo Đakovo poziva sve građane na Dane otvorenih vrata koji će se održati u subotu, 23. svibnja 2026. godine, u dvorištu DVD-a Đakovo, na adresi Splitska 19 u Đakovu. Ovaj događaj prilika je za sve zainteresirane da iz prve ruke upoznaju rad vatrogasaca, njihovu opremu, vozila i svakodnevne izazove s kojima se susreću.
Posjetitelji će imati priliku razgovarati s članovima društva, razgledati vatrogasna vozila i opremu te sudjelovati u zanimljivim edukativnim i zabavnim aktivnostima namijenjenima djeci i mladima. Poseban naglasak stavljen je na približavanje vatrogasnog poziva mlađim generacijama i poticanje zajedništva, humanosti i spremnosti na pomaganje drugima.
Tijekom događaja zainteresirani će moći isprobati dio vatrogasne opreme i steći uvid u vještine potrebne za ovaj odgovoran i plemenit poziv. Organizatori ističu kako je cilj događaja približiti građanima važnost dobrovoljnog vatrogastva te motivirati nove članove da se uključe u rad društva.
„Dođi, saznaj, uključi se! Tvoj poziv može biti nečiji spas!“ poručuju iz DVD-a Đakovo.
Više informacija o događaju građani mogu pratiti putem društvenih mreža DVD-a Đakovo.
Foto: Moje Đakovo

CAC Đakovo - nacionalna kinološka izložba pasa 2026.
2026-05-23 | Kinološko društvo Đakovo, Ul. Zvečaj II bb, Đakovo, Đakovo, 31400, Croatia (Local Name: Hrvatska)
CAC Đakovo je nacionalna kinološka izložba pasa koja će se održati 23. svibnja 2026. godine na terenu Kinološkog društva Đakovo (Zvečaj bb), u sklopu manifestacije „Slavonia Spring Shows“.
Događaj okuplja brojne uzgajivače i ljubitelje pasa, a uz redovnu izložbu održat će se i specijalna izložba za hrvatskog ovčara. Posjetitelji će imati priliku vidjeti raznolike pasmine, uživati u natjecateljskom programu te pratiti ocjenjivanje domaćih i međunarodnih sudaca.

Proljetni sajam u Bučju Gorjanskom
2026-05-22 16:00 - 19:00 | Bučje Gorjansko
Udruga Fenix organizira Proljetni sajam koji će se održati 22. svibnja 2026. godine s početkom u 16:00 sati u Bučju Gorjanskom.
Posjetitelje očekuje bogata ponuda domaćih proizvoda, rukotvorina i gastro specijaliteta. Na sajmu će svoje proizvode predstaviti OPG-ovi, obrti, udruge i ostali izlagači s raznovrsnom ponudom: med i proizvodi od meda, domaće rakije i likeri, sirevi, sapuni od kozjeg mlijeka, cvijeće, rukotvorine i unikatni proizvodi
U gastro ponudi moći ćete uživati u ukusnim hamburgerima i osvježavajućim pićima, a večernje sate upotpunit će zabavni program.
Svi zainteresirani izlagači mogu se prijaviti na broj: 095/559-0358

Predstavljanje knjige "Amerika, klinci i tanki živci"
2026-05-20 19:00 - 20:00 | Gradska knjižnica i čitaonica Đakovo (privremeni prostor), Ul. bana Josipa Jelačića 30, Đakovo, Hrvatska, 31400, Croatia (Local Name: Hrvatska)
ROĐENI ĐAKOVČANIN, DRAŽEN NENADIĆ, odjenuo je „figurativnu pregaču” i preuzeo zadaću koju tradicionalno najčešće preuzima žena.
Emocionalna stanja koja prolazi svaka žena u takvoj ulozi ovog je puta iskusio muškarac. Bijeg od svakodnevne rutine – kuhanje, čišćenje, presvlačenje pelena, hranjenje, uspavljivanje – bilo je vođenje dnevnika koji je poslužio kao predložak za ovu ŽIVOTNU, ZANIMLJIVU I DUHOVITU KNJIGU.

Predstavljanje knjige Biljane Ćulafić: "Dnevnik psihoterapeuta"
2026-05-16 18:30 - 20:00 | Caffe bar “Black & White”, Caffe bar "Black & White", Đakovo, Hrvatska, 31400, Croatia (Local Name: Hrvatska)
O knjizi će govoriti Maja Bošnjak (NLP Coach) i autorica Biljana Ćulafić.

Razgovor s Vladimirom Matokovićem
2026-05-15 19:00 - 21:00 | Muzej Đakovštine, Ulica Ante Starčevića 34, Đakovo, Hrvatska, 31400, Croatia (Local Name: Hrvatska)
Muzej Đakovštine Đakovo poziva sve zainteresirane na “Razgovor s Vladimirom Matokovićem”, koji će se održati u petak, 15. svibnja 2026. godine s početkom u 19 sati.
Vladimir Matoković ovogodišnji je dobitnik povelje zahvalnosti Grada Đakova za doprinos društvenom i kulturnom životu grada, a ovom će prilikom predstaviti svoj dugogodišnji rad na očuvanju baštine te dio svoje bogate privatne zbirke.

PLAF 2026 – 4. Revija planinarskog dokumentarnog filma
2026-05-15 18:00 - 22:30 | Kralja Tomislava13, Ulica kralja Tomislava 18, Đakovo, 31400, Croatia (Local Name: Hrvatska)
U organizaciji Planinarskog društva Đakovo i Foto kino kluba Đakovo održat će se PLAF 2026 – 4. Revija planinarskog dokumentarnog filma, u petak, 15. svibnja 2026. godine u kino dvorani Centra za kulturu Đakovo, na adresi Kralja Tomislava 13.
Program donosi projekcije planinarskih dokumentarnih filmova, prikaz nagrađenih ostvarenja te dodjelu priznanja i nagrada autorima. Revija se održava u sklopu obilježavanja Dana grada.
Program
18:00 Otvorenje PLAF2026
18:10 Prva projekcija
Prikaz pohvaljenih i ostalih filmova
19:50 Pauza
20:00 Druga projekcija
Prikaz nagrađenih filmova uz dodjelu nagrada i priznanja.
Svi filmovi nakon održavanja revije bit će dostupni online u ograničenom vremenskom razdoblju.

Promocija zbirke „Formula za sreću“
2026-05-15 18:00 - 20:00 | Gradska knjižnica i čitaonica Đakovo, Gradska knjižnica i čitaonica Đakovo, Đakovo, Hrvatska, 31400, Croatia (Local Name: Hrvatska)
U Gradskoj knjižnici i čitaonici Đakovo održat će se promocija zbirke poezije „Formula za sreću“ autorice Slavice Cvitanušić, u petak, 15. svibnja 2026. godine s početkom u 18:00 sati.
Posjetitelji će imati priliku upoznati autoricu i njezin poetski rad kroz razgovor o inspiraciji, stvaralaštvu i temama koje zbirka donosi. Program promocije moderirat će Marija Purgar i Silvija Portner.
Događaj će se održati u prostoru Gradske knjižnice i čitaonice Đakovo, na adresi Ulica bana Josipa Jelačića 30, Đakovo.

Dan škole OŠ Josipa Antuna Ćolnića
2026-05-15 | Osnovna škola Josipa Antuna Ćolnića, Osnovna škola Josipa Antuna Ćolnića, Đakovo, Hrvatska, 31400, Croatia (Local Name: Hrvatska)
U petak, 15. svibnja 2026. OŠ Josipa Antuna Ćolnića obilježava 45. Dan škole.
U 8 sati izaslanstvo Škole obići će grobove preminulih djelatnika Škole na đakovačkom groblju.
U prijepodnevnim satima u vanjskim prostorima matične i područnih škola će se održati sportska natjecanja.
U 17:00 sati u školskoj sportskoj dvorani je svečana priredba povodom Dana škole. Glazbeno-scenski program akademije u cijelosti su, kao i svake godine pripremili učenici i nastavnici škole. Tema priredbe je Stazama djetinjstva.
Najboljim učenicima bit će uručene pohvale i nagrade. Ove godine, prema odluci Učiteljskog vijeća, nagrade za odličan uspjeh i uzorno vladanje ostvareno tijekom osmogodišnjeg školovanja u Ćolnićevoj školi primit će tridesetero (30) učenika.
Pohvale i nagrade primit će pojedinci i skupine, za zapažene rezultate na županijskim natjecanjima i smotrama.
Ističemo:

osvojeno 3. mjesto na Državnom natjecanju iz košarke 3×3 za dječake;
sudjelovanje na Državnoj smotri LiDraNo u kategoriji pojedinačnog dramskog izraza;
osvojeno 5. mjesto na Državnom natjecanju iz odbojke za djevojčice;
prijedlog za Državnu smotru LidraNo u kategorijama skupnog dramskog izraza, radijskog izraza i školskog lista;
osvojeno 3. mjesto na županijskom natjecanju iz tehničke kulture;
osvojeno 4. mjesto na međužupanijskom natjecanju mladeži Hrvatskog crvenog križa;
osvojena 4. mjesta na županijskim natjecanjima iz biologije i geografije;
osvojena 5. mjesto na županijskim natjecanjima iz hrvatskog jezika i tehničke kulture;
sudjelovanje na ukupno 11 županijskih i 5 državnih natjecanja iz sporta.

Predstava Pčelice – Teatar To Go & Gradsko kazalište Joza Ivakića Vinkovci
2026-05-14 18:00 - 19:00 | Centar za kulturu Đakovo, Centar za kulturu Đakovo, Đakovo, Hrvatska, 314000, Croatia (Local Name: Hrvatska)
Predstava “Pčelice” koristi humor, glazbu i scenski pokret kako bi se bavila ozbiljnom temom: opstankom pčela i njihovim značajem za ljude i prirodni svijet. U središtu priče nalaze se trutovi Brzi i Medeni te radilica Propolisa, a radnja se temelji na pitanju: što bi se dogodilo kada bi u košnici ostali samo trutovi? Radnja se vrti oko teme što bi se dogodilo kad bi u košnici ostali samo trutovi. Bi li život, cvijeće i med još uvijek postojali? Dizajn predstave temelji se na konceptu slapstick komedije, koji naglašava glazbene elemente, situacijsku komediju i fizički pokret. Djeca mogu aktivno pratiti, smijati se i zabavljati dok uče važne informacije o pčelama i prirodnoj ravnoteži zahvaljujući ovoj metodi. Umjetnički cilj je pružiti jasnu poruku o značaju pčela, istovremeno uključujući dinamiku kazališne produkcije.
Zabavna i poučna predstava pomaže kulturnom, ekološkom i obrazovnom rastu djece. Potiče ekološku svijest, potiče razmišljanje o značaju pčela u svakodnevnom životu i prenosi ideju da čak i najsitniji organizmi igraju značajnu ulogu u održavanju prirodne ravnoteže na način koji je razumljiv i privlačan djeci. Podiže svijest o potrebi očuvanja okoliša i prirodnih resursa, a istovremeno predstavlja aktualno i globalno pitanje.
Autor i redatelj: Goran Smoljanović
Dramaturgija: Marta Maria Mekovec de Carvalho Pokupić
Igraju: Martina Terzić, Ivan Pokupić i Goran Smoljanović
Glazba: Ervin Lustig
Vizualni identitet i lutke: Zoe Špehar
Scenografija: Dražen Matijašević
Koprodukcija: Gradsko kazalište Joza Ivakić Vinkovci i Teatar To Go
Trajanje: 40 minuta
Uzrast: 3+
Cijena ulaznice: 6 EUR (djeca do 4 godine besplatno)
Ulaznice je moguće rezervirati putem marketing@czk-djakovo.hr, a preuzimanje rezerviranih i kupnja preostalih ulaznica moguće je na dan predstave od 16 sati na blagajni Centra za kulturu Đakovo.

15. Dječja Olimpijada DV-a Đakovo
2026-05-14 17:00 - 19:00 | Stadion “Đakovo”, Boškovićeva 17, Đakovo, 31400, Croatia (Local Name: Hrvatska)
HNK Đakovo Croatia i ove je godine domaćin najmlađim sudionicima iz dječjih vrtića s područja grada Đakova koji će, u sklopu 15. Olimpijade dječjih vrtića, odmjeriti snage u raznim sportskim disciplinama.
Početak u 17:00 sati
Stadion “Đakovo”, Boškovićeva 17, Pazarište
Očekuje nas dan ispunjen dječjim osmijesima, sportskim duhom i veselom atmosferom, uz natjecanja u kojima će najmlađi pokazati svoju spretnost, timski duh i ljubav prema sportu.
Pozivaju se roditelji, bake i djedovi te sve sugrađanke i sugrađani da svojim dolaskom podrže male sportaše i budu dio ovog posebnog događaja.

Otvorenje izložbe cjelogodišnjeg projekta OŠ "Ivan Goran Kovačić": „Sat bez kazaljki“
2026-05-13 17:00 - 18:00 | Centar za kulturu Đakovo, Centar za kulturu Đakovo, Đakovo, Hrvatska, 314000, Croatia (Local Name: Hrvatska)
Osnovna škola „Ivan Goran Kovačić“ poziva sve zainteresirane na otvorenje izložbe cjelogodišnjeg projekta „Sat bez kazaljki“, koje će se održati 13. svibnja 2026. godine u 17:00 sati u Centar za kulturu Đakovo.
Izložba donosi prikaz učeničkih radova nastalih tijekom školske godine kroz temu prošlosti, sadašnjosti i budućnosti, a cilj projekta bio je potaknuti učenike na kreativno promišljanje o vremenu, životu i promjenama koje nas okružuju.
Pozivaju se roditelji, učenici i svi građane da im se pridruže i podrže trud, kreativnost i rad učenika.

RETROSPEKTIVA 24. i 25. izložbe fotografija autora OBŽ
2026-05-11 19:00 - 21:00 | Centar za kulturu Đakovo, Centar za kulturu Đakovo, Đakovo, Hrvatska, 314000, Croatia (Local Name: Hrvatska)
Izložba fotografija autora Osječko – baranjske županije, u organizaciji Fotokluba Osijek, vjerojatno je jedan od najvažnijih vizualnih događaja u regiji. Visoka kvaliteta radova koji pristižu svake godine govori o snažnoj fotografskoj sceni u županiji. Izložba se tradicionalno organizira krajem godine u Osijeku, a za izložbeni prostor do sada su služili umjetnički klubovi, razni izložbeni prostori, umjetnički centri, fakultet. Nakon toga je izložba gostovala u drugim gradovima županije.
Za dan Grada Đakova, FKK Đakovo i Fotoklub Osijek napravili su retrospektivu izložbi iz 2024. i 2025. godine. 80-ak fotografija je postavljeno u “našem” prostoru – predvorju Centra za kulturu Đakovo, gdje će izložba biti otvorena u ponedjeljak, 11. svibnja u 19 sati.

Orguljaški koncert u katedrali
2026-05-09 19:30 - 21:00 | Katedrala svetog Petra u Đakovu, Katedrala sv. Petar, Đakovo, Hrvatska, 31400, Croatia (Local Name: Hrvatska)
U subotu, 9. svibnja u 19:30 sati u katedrali sv. Petra u Đakovu, orguljaški koncert održat će Katarina Lamotte (Javora), inače orguljašica u crkvi St. Vincent u Hendayeu (Francuska).
Koncert organizira Ured za crkvenu glazbu Đakovačko-osječke nadbiskupije. Ulaz je slobodan.
Foto: Đakovačko-osječka nadbiskupija

Europski dan zajedništva - Mladi stvaraju Europu
2026-05-09 10:00 - 15:00 | Hrvatska
Povodom obilježavanja Dana Europe održat će se događaj „Europski dan zajedništva – Mladi stvaraju Europu“, 9. svibnja 2026. godine na adresi Ulica pape Pavla II 9.
Cilj događaja je potaknuti zajedništvo, aktivno sudjelovanje mladih te promicanje europskih vrijednosti kroz edukativne i interaktivne aktivnosti.
Program događaja
10:00 – 11:00 Moja Europa u jednoj rečenici
Građani će imati priliku podijeliti svoja razmišljanja i poruke o europskim vrijednostima, zajedništvu i budućnosti Europe.
11:30 – 13:00 Sadnja „Drveta Europe“
Simboličnom sadnjom drveta naglašava se važnost održivog razvoja, očuvanja okoliša i brige za buduće generacije.
13:00 – 15:00 Europski kutak mladih
Održat će se interaktivna izložba učeničkih radova i kreativnih projekata mladih posvećenih europskim temama i zajedništvu.
Organizator događaja je LAG Strossmayer.
Na događaj su pozvani svi zainteresirani građani, mladi i posjetitelji koji žele obilježiti Dan Europe kroz zajedništvo, kreativnost i razmjenu ideja.

Breathwork Detox radionica
2026-05-08 20:00 - 22:00 | Healthy Fit, Fitness centar - Healthy fit, Đakovo, Hrvatska, 31400, Croatia (Local Name: Hrvatska)
Ima li neka emocija koju osjećaš i koja tinja, a ne daješ joj da se pokaže? Jer možda se to ne treba pokazivati, nije pristojno, nije fino, dame to ne rade, dečki su snažni, to se ne radi, nitko to ne radi, svi se mogu kontrolirati pa trebaš i ti… (prepoznaješ li koji od svojih obrazaca?)
Ako je odgovor da, onda je ova radionica pun pogodak za tebe!
📅 8. 5. 2026., od 20 h
📍 Healthy Fit, Đakovo (Joze Ivakića 16)
Kroz vođeni Breathwork Detox proces, potpomognut coaching vježbama imat ćeš priliku otpustiti nakupljeni stres, napetost i emocije koje su ostale zarobljene u tijelu.
Uz to, čeka vas i jedna nova tehnika disanja kao iznenađenje
Tehnika koja će ti pomoći još dublje zaroniti u sebe i osloboditi ono što više ne trebaš nositi.
Ovo je tvoj siguran prostor u kojem si daješ dozvolu osjećati što god želiš bez osude, procjene i ocjene! I pokazati to te izbaciti ako te sputava i koči.
Jer ono što potiskujemo – ne nestaje.
Ali ono što osvijestimo i prodišemo – može se transformirati.

📩 Za prijave i više informacija javi se:
– inbox
– icatic@breathworkdetox.com
– 0989779640 (Viber, WhatsApp, SMS)
